Songs by Robert Burns

Bob Hay & the Jolly Beggars song book

Hughie Graham

Em
Our lords are to the mountains gane,
D
A hunting o' the fallow deer;
Em
And they hae gripet Hughie Graham
Em C D Em
For stealing o' the bishop's mare.
And they hae tied him hand and foot,
And led him up thro' Stirling town;
The lads and lasses met him there,
Cried, Hughie Graham thou art a loun.
O lowse my right hand free, he says,
And put my braid sword in the same;
He's no in Stirling town this day,
Daur tell the tale to Hughie Graham.
Up then bespake the brave Whitefoord,
As he sat by the bishop's knee;
Five hundred white stots I'll gie you,
If ye'll let Hughie Graham gae free.
O haud your tongue, the bishop says,
And wi' your pleading let me be;
For tho' ten Grahams were in his coat,
Hughie Graham this day shall die.
Up then bespake the fair Whitefoord,
As she sat by the bishop's knee;
Five hundred white pence I'll gie you,
If ye'll gie Hughie Graham to me.
O haud your tongue now lady fair,
And wi' your pleading let me be;
Although ten Grahams were in his coat,
It's for my honor he maun die.
They've taen him to the gallows knowe,
He looked to the gallows tree,
Yet never color left his cheek,
Nor ever did he blink his e'e.
At length he looked round about,
To see whatever he could spy;
And there he saw his auld father,
And he was weeping bitterly.
O haud your tongue, my father dear,
And wi' your weeping let it be;
Thy weeping's sairer on my heart,
Than a' that they can do to me.
And ye may gie my brother John
My sword that's bent in the middle clear,
And let him come at twelve o'clock
And see me pay the bishop's mare.
And ye may gie my brother James
My sword that's bent in the middle brown;
And bid him come at four o'clock,
And see his brother Hugh cut down.
Remember me to Maggy my wife,
The niest time ye gan o'er the moor;
Tell her, she staw the bishop's mare,
Tell her, she was the bishop's whore.
And ye may tell my kith and kin,
I never did disgrace their blood;
And when they meet the bishop's cloak,
To mak' it shorter by the hood.